Igor Vukojević

Igor Vukojević (Doboj, 12. juli 1975.) bosanskohercegovački je pjevač pop i zabavne muzike mlađe generacije. 

Igorov muzički talenat otkriven je sa nepune tri godine, a tad počinje i njegova muzička edukacija zahvaljujući Igorovom ocu Vladimiru, također profesionalnom muzičaru.

Tada je počeo učiti svirati bubanj i kroz tri mjeseca je imao prvi nastup sa očevom rock grupom "Tok života".  Svirao je dio pjesme "Sama" (Yu grupa) i rođena je priča o wunderkindu iz Doboja. Na rok spektaklu maja 1980. godine na "Bilinom polju" u Zenici svirao je kao gost sa Yu grupom i Tokom života, te od tog momenta za njega znaju muzičari iz cijele bivše Jugoslavije. Izuzetne pohvale primao je od Dade Topića, Vlatka Stefanovskog, Bokija Miloševića i mnogih drugih.

Sa sedam godina postao je punopravni član očeve grupe Tok života u kojoj je, pored uloge bubnjara, pjevao domaće i svjetske pop i rock hitove.

Sa sviranjem gitare je počeo u desetoj godini, prvu pjesmu komponovao sa 11 godina, a  prvi aranžman uradio sa 14 godina . U to vrijeme već je svirao tri instrumenta – bubanj, bas i gitaru.

U momentu kada je sve bilo zrelo za solo karijeru, desio se rat na ovim prostorima i sve se odgodilo na izvjesno vrijeme. U tom periodu Igor se bavio najviše autorskim radom, usavršavao već postojeća znanja i 1994-te debituje kao solista na "Budvanskom festivalu".

Decembra 1996. izlazi i  prvi album "Rat ili Mir" za beogradsku izdavačku kuću "Komuna". Album je bio u rock-jazz maniru, a Igor je na tom albumu radio potpuno sam (kompozicije, tekstovi, aranžmani), svirao je sve instrumente i pjevao. Tada dobija ponudu od Kornelija Kovača da bude pjevač Korni grupe koja se trebala formirati u tom momentu, međutim do realizacije nikada nije došlo.

Od 1997. do 1998. godine je živio i radio u Beogradu gdje je stekao mnogo muzičkog iskustva, a pojavljuje se na nekoliko festivala u Srbiji i BiH (Beogradsko proleće, Banjalučki festival) i biva veoma zapažen.

Na izboru za Eurosong BiH prvi put učestvuje 1999. godine sa pjesmom "Glumica". Iste godine izlazi album " Južnije od duše " (Renome), žanrovski nedefinisan (od etno-popa do rocka), na kojem je primjetno njegovo muzičko lutanje, ali i sposobnost da se podjednako dobro izrazi kroz sve te različitosti i kao autor i kao interpretator. Pjesma "Južnije od duše" postaje veliki hit, a Igor je u to vrijeme nastupao najmanje tri puta sedmično po diskotekama i klubovima. Slijedi "Bihaćki festival" i festival "Forte 2000" (Sarajevo) a pjesma "1100 stepeni" se ubrzo svrstala u red najslušanijih te godine.

Krajem 2001 izlazi album " Samo ona" (City records) i Igor ponovo postaje stanovnik Beograda.

2002. godine učestvuje na međunarodnom festivalu u Bugarskoj (Varna 2002) gdje osvaja nagradu za interpretaciju i nagradu novinara.

2003. godine pojavljuje se na Eurosongu BiH sa pjesmom "Srce ne pita" čiji je kompletan autor. Poslije glasanja žirija je bio prvi, ali u ponovljenom glasanju "zaslužuje" tek treće mjesto. Dok je pjesma držala vrhove top-lista širom BiH još 3-4 mjeseca nakon festivala, uslijedio je "Slavenski bazar 2003" u Bjelorusiji na kojem Igor osvaja treće mjesto i nagradu novinara. Iste godine bio je učesnik i "Melodija Mostara", "Banjalučkog festivala" i "Budvanskog festivala".

U decembru 2003 objavljuje četvrti album "Ringišpil" (PBS).

Po anketama 2004. proglašen je za pop pjevača godine u RS i BiH, dobija Oskara i mnogobrojna priznanja, a u radni kalendar evidentirano je oko 200 živih nastupa.

2005. godine ponovo konkuriše na Eurosong  BiH sa pjesmom "Jabuka", čiji je također autor, a dobija maksimalan broj bodova putem telefonskog glasanje publike i u generalnom plasmanu osvaja treće mjesto.

2006. god. u maju izlazi album "Bijelo zlato"  (Hayat, Gold music), sa kojeg su se kao hitovi za prostor cijele bivše Jugoslavije izdvojile pjesme "Haljina bijela" i "Vječna robija". Te godine osvaja nagradu "Davorin" u Sarajevu za spot godine (Jabuka), a na BH Radijskom festivalu u Zenici, pjesma "Vječna robija" osvaja prvo mjesto u konkurenciji za hit godine. Promovišući taj album, obišao je BiH, Srbiju i Crnu Goru, imao preko 200 nastupa po klubovima i diskotekama.

Uz sve to, imao je sjajnu saradnju sa Sarajevskom filharmonijom, te im je nekoliko puta bio gost na koncertima u Sarajevu, Banjaluci i Mostaru, pjevajući s njima "Bohemian Rhapsody" (Queen), "Modra rijeka" (Indexi), i druge. Bio je gost Tošeta Proeskog na njegovoj BiH turneji.

2007. godina je protekla u koncertnim aktivnostima, a treba spomenuti učešće na Beoviziji 2007, gdje se Igor odazvao na poziv autora kompozicije "Dobro te znam".

Igor Vukojević & Band

Krajem 2008. godine rodila se ideja o pratećem bendu i živoj svirci kao željenoj formi nastupa Igora Vukojevića, pa okuplja bend talentovanih muzičara i priprema novi album.

Pjesma "Bura" osvaja nagradu za interpretaciju na festivalu "Melodije Mostara 2009" , a bend je imao preko 100 nastupa te godine.

Album "Lovac i Plijen" primjetan je zaokret ka pop i rock formi, a rezultat je rada, talenta, vještine,  ljubavi prema muzici i ustrajnosti Igora Vukojevića i benda koji čine basista Dragan Petković, gitarista Ronald Rezniček, klavijaturista Dragan Marković i prateći vokal Aleksandar Vukojević.

Pjesma "Kišni čovjek" je osvojila Grand Prix festivala "Melodije Mostara 2010" i tako na najbolji mogući način najavila novi album koji je u prodaju izašao u maju 2010. , pod izdanjem Muzičke Produkcije BH RT.

Igor Vukojević, pored svoje solo karijere, komponuje, piše pjesme, aranžira i producira za sebe i druge.
Ima licencu vrhunskog estradnog umjetnika, a od 2009. godine  je predsjednik upravnog odbora "Udruženja estradnih radnika i umjetnika RS" , te član upravnog odbora kompozitora BiH.

Vukojević, Igor
Kategorija:Rođeni 1975.
Kategorija:Biografije, Doboj
Kategorija:Živi ljudi